Skuld: Dié kliënte kry outomaties betaalvakansie | Netwerk24
Deur Hanlie Stadler 29 Maart 2020 18:03
'n Kliënt verlaat 'n tak van Standard Bank in Rosebank, Johannesburg. Foto: Getty Images
Mense wat R7 500 per maand of minder verdien, kwalifiseer outomaties vir ’n betalingsvakansie van drie maande op al hul skuld, insluitend hul huisverband, motorfinansiering, kredietkaart en persoonlike lenings. Dit word slegs toegestaan aan kliënte wat nie op die oomblik agterstallig is met hul terugbetalings nie.
Die rente en bankkoste wat in die drie maande oploop, sal oor die termyn van hul lening verdeel word.
Standard Bank het verlede week aangekondig klein ondernemings met ’n omset van minder as R20 miljoen per jaar en heeltydse studente kan aansoek doen om drie maande verligting op die terugbetaling van lenings.
Banke bly oop
Banke en kitsbanke is tot noodsaaklike dienste verklaar en bly gedurende die staat van inperking oop, hoewel banke die getal takke wat oop is, verminder.
Die drie maande lange betalingsvakansie begin op 1 April. Dit word outomaties gedoen, maar mense wat wil aanhou om hul skuld af te betaal kan dit doen.
Diegene wat meer as R7 500 verdien, kan ook om skuldverligting aansoek doen. Hulle moet die bank e-pos by debtcarecentre@standardbank.co.za of hul tak bel.
Basani Maluleke, uitvoerende hoof van African Bank, het Vrydag gesê hulle tree in verbinding met kliënte wat dalk vir ’n betalingsvakansie kwalifiseer. Ander kliënte wat finansiële probleme het, word aangemoedig om met die bank in verbinding te tree. Elke geval sal afsonderlik oorweeg word.
FNB en Nedbank het ook die afgelope week skuldverligting vir kliënte aangekondig.
FNB kondig gou hulp vir sukkelende kliënte aan
Ook Nedbank bied ‘betaalvakansie’ vir skuld
Banke het verlede week aangekondig dat mense voortaan geld by enige kitsbank kan trek sonder om Saswitch-gelde te betaal. Hulle sal dus slegs betaal wat hulle sou as hulle geld by hul eie bank onttrek het.
Die tekort aan kontant by sommige kitsbanke was tydelik weens paniek-onttrekkings voor die staat van inperking, het die land se groot banke verseker.
Tekort aan kontant by kitsbanke ‘net tydelik’
Banke beloof kitsbanke werk, hef Saswitch-gelde op
Meer oor: African Bank | Standard Bank | Bankbedryf | Covid-19 | Krediet | Koronavirus | Skuld | Kitsbanke | Banke
Pensioene, polisse sal steeds betaal word
Banke kan saamwerk om nie nou bates te vat